Bendras pasiūlymas TARYBOS REGLAMENTAS iš dalies keičiantis Reglamentą (ES) Nr. 267/2012 dėl ribojančių priemonių Iranui /* JOIN/2012/021 final - 2012/0197 (NLE) */





AIŠKINAMASIS MEMORANDUMAS (1) 2012 m. kovo 23 d. Taryba priėmė Reglamentą (ES) Nr. 267/2012, kuriuo panaikintas ir pakeistas Reglamentas (ES) Nr. 961/2010. (2) Jei valstybė narė imasi veiksmų, siekdama užtikrinti, kad laikomasi teisinių įsipareigojimų dėl darbuotojų sveikatos bei saugumo ir aplinkos apsaugos, kai šio reglamento įgyvendinimas gali turėti įtakos bendradarbiavimui su Irano asmeniu, subjektu ar organizacija, skubos atvejais valstybei narei turėtų būti leidžiama imtis tokių veiksmų nepranešus apie tai iš anksto, jei ji kitoms valstybėms narėms ir Komisijai apie tai praneša kuo skubiau po to. (3) Jei valstybė narė nurodytam asmeniui, subjektui arba įstaigai (kurie įtraukti į IX priede pateiktą sąrašą ir kurių turtas turi būti įšaldytas) suteikė angliavandenilių eksploatavimo leidimą prieš tai, kai šis asmuo, subjektas ar įstaiga buvo įtrauktas į sąrašą, kompetentinga tos valstybės narės institucija gali leisti nukrypti nuo tam tikrų reglamente numatytų draudimų, jei toks nukrypimas reikalingas siekiant išvengti žalos aplinkai ar nuolatinio leidimo vertės sunaikinimo. 2012/0197 (NLE) Bendras pasiūlymas TARYBOS REGLAMENTAS iš dalies keičiantis Reglamentą (ES) Nr. 267/2012 dėl ribojančių priemonių Iranui EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 215 straipsnį, atsižvelgdama į 2010 m. liepos 26 d. Tarybos sprendimą 2010/413/BUSP dėl ribojamųjų priemonių Iranui[1], atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai bei Komisijos pasiūlymą, kadangi: (1) Tarybos reglamentu (ES) Nr. 267/2012[2] įgyvendinamos priemonės, numatytos Sprendime 2012/35/BUSP, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui[3]; (2) siekiant apsaugoti aplinką ir darbuotojų sveikatą bei saugumą, būtina numatyti, kad kompetentingos valstybės narės institucijos galėtų imtis visų veiksmų, kuriuos jos laiko būtinais, kad užtikrintų teisinių įsipareigojimų dėl darbuotojų sveikatos bei saugumo ir aplinkos apsaugos laikymąsi. Skubos atvejais valstybei narei turėtų būti leidžiama imtis tokio veiksmo iš anksto apie tai nepranešus, jeigu ji kitoms valstybėms narėms ir Komisijai apie tai praneša kuo skubiau po to; (3) jei valstybė narė į sąrašą įtrauktam asmeniui, subjektui arba įstaigai suteikė angliavandenilių eksploatavimo leidimą prieš tai, kai šis asmuo, subjektas ar įstaiga buvo įtrauktas į sąrašą, kompetentinga tos valstybės narės institucija gali leisti nukrypti nuo tam tikrų Reglamente (ES) Nr. 267/2012 numatytų draudimų, jei toks nukrypimas reikalingas siekiant išvengti žalos aplinkai ar nuolatinio leidimo vertės sunaikinimo, PRIĖMĖ ŠĮ REGLAMENTĄ: 1 straipsnis Reglamentas (ES) Nr. 267/2012 iš dalies keičiamas taip: (1) 43 straipsnio 3 dalis pakeičiama taip: „3. Atitinkama valstybė narė praneša kitoms valstybėms narėms ir Komisijai apie 1 straipsnyje nurodytą nutarimą ir ketinimą suteikti leidimą bent prieš dešimt darbo dienų iki leidimo suteikimo. Sąjungoje kilus grėsmei aplinkai ir (arba) darbuotojų sveikatai bei saugumui, atitinkama valstybė narė gali suteikti leidimą apie tai iš anksto nepranešusi ir kitoms valstybėms narėmis ir Komisijai apie tai praneša per tris darbo dienas nuo leidimo suteikimo.“ (2) Įterpiamas 43a straipsnis: „43a straipsnis 1. Nukrypdamos nuo 8, 9, 17 straipsnio 1 dalies, kiek tai susiję su 17 straipsnio 2 dalies b punkte nurodytu Irano asmeniu, subjektu ar įstaiga, 23 straipsnio 2 ir 3 dalies, kiek tai susiję su IX priede nurodytais asmenimis, subjektais ir įstaigomis, 30 ir 35 straipsnių, valstybės narės kompetentingos institucijos tokiomis sąlygomis, kurias jos laiko tinkamomis, gali suteikti leidimą veiklai, susijusiai su angliavandenilių paieška ir eksploatavimu Sąjungos teritorijoje, vykdomai pagal tokios paieškos ar eksploatavimo leidimą, kurį valstybė narė suteikė asmeniui, subjektui ar įstaigai, nurodytai IX priede, jei laikomasi šių sąlygų: (a) leidimas angliavandenilių paieškai arba eksploatavimui Sąjungos teritorijoje buvo išduotas iki tos dienos, kai asmuo, subjektas ar įstaiga, nurodyta IX priede, buvo įtraukta į sąrašą; (b) leidimas būtinas siekiant išvengti žalos aplinkai Sąjungoje ar nuolatinio leidimo vertės sunaikinimo, jei valstybė narė pagal taikomus nacionalinius teisės aktus laikinai atlieka administracinį leidimo ir (arba) vamzdyno ir infrastruktūros, naudojamos veikloje, kuriai išduotas leidimas, valdymą. 2. Nukrypimas, numatytas 1 dalyje, leidžiamas tik laikotarpiu, kuris yra būtinas, ir jo galiojimas neturi viršyti leidimo, išduoto asmeniui, subjektui ar įstaigai, nurodytai IX priede, galiojimo. Tuo atveju, kai, kompetentingos institucijos nuomone, būtina perimti sutartis ir atlyginti nuostolius, nukrypimo galiojimo laikotarpis negali viršyti 5 metų. 3. Atitinkama valstybė narė turi pranešti kitoms valstybėms narėms ir Komisijai apie ketinimą suteikti leidimą bent prieš dešimt darbo dienų iki leidimo suteikimo. Sąjungoje kilus grėsmei aplinkai ir prireikus skubių veiksmų siekiant išvengti žalos aplinkai, atitinkama valstybė narė gali suteikti leidimą apie tai iš anksto nepranešusi ir kitoms valstybėms narėms ir Komisijai apie tai praneša per tris darbo dienas nuo leidimo suteikimo.“ (3) X priedo pavadinime pridėta nuoroda į 43 straipsnio a dalį. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 195, 2010 7 27, p. 39. [2] OL L 88, 2012 3 24, p. 1. [3] OL L 19, 2012 1 24, p. 22.